   ڪراچي (ويب ڊيسڪ) قومي ڪرڪيٽ ٽيم جي ڪپتان سرفراز احمد چيو آهي ته بابر اعظم کي نائب ڪپتان بڻائڻ جو فيصلو درست آهي، ڪوشش هوندي ته سريلنڪا خلاف سيريز ۾ بهترين رانديگرن کي ميدان تي لاٿو وڃي. ڪراچي ۾ صحافين سان ڳالهائيندي سرفراز احمد چيو ته ورلڊ ڪپ سان گڏ منهنجي ڪپتاني جو وقت به پڄاڻي تي پهتو پر مطمئن هيس ۽ يقين هو ته جيڪو ٿيندو سٺو ٿيندو، ڪپتاني جو مدو مقرر ڪرڻ منهنجو اختيار ناهي، مون کي اڃا وائٽ بال جي ڪپتاني ملي آهي، بورڊ جنهن کي به بهتر سمجهي ٽيسٽ ڪپتان مقرر ڪري سگهي ٿو. سندس چوڻ هو ته ٻن اهم فاسٽ بالرن طرفان ڊگهي فارميٽ واري ڪرڪيٽ کان پاسيرو ٿيڻ بعد هاڻ ڏسڻو پوندو ته وڪيٽ ٽيڪنگ بالر ڪهڙا آهن، جڏهن ته ياسر شاهه سان گڏ پڻ هڪ سپورٽنگ اسپنر جي ضرورت آهي. هن وڌيڪ چيو ته بابر اعظم کي نائب ڪپتان بڻائڻ جو فيصلو درست آهي، هو مون سان گڏ سلپ ۾ فيلڊنگ ڪندو آهي، جنهن سبب ان سان سٺي هم آهنگي به آهي، ها اڳ ۾ گهڻي ڀاڱي بابر اعظم سان ئي صلاح مشورو ڪندو هيس.